寄墨代書贈楊時
作者：賀鑄
朝代：宋

paragraphs: 徂來雪壓蒼松顛，淪膏根柢蟠蜿蜒。
樵斤剪析石火熱，曲突百步凝梢烟。
蒲萄秋顆纍纍懸，海膠九煉堪續絃。
力擣萬杵臼欲穿，劑成圭璧隨方圓。
點漆比色石比堅，坐令李韋羞居前。
陳臺潘谷老且賢，授唯識者不計錢。
是翁解化如蛻蟬，後可繼此無聞焉。
付君一圭款識全，保護謹密何千年。
君家清風宜世傳，不特談玄須草玄。